Foto: FAH

U POVODU 76. obljetnice stradanja i strijeljanja mladića Prvog splitskog partizanskog odreda, danas su na splitskim Plokitama kod Spomen obilježja položeni vijenci, a počast žrtvama odao je i splitski gradonačelnik Andro Krstulović Opara.

Opara: "24 ubijena mladića iz Splita i Solina utkali su sebe u ovo što mi danas uživamo"

Splitski gradonačelnik rekao je kako se bez mučeništva i iskrene borbe te želje za slobodom ne može uživati u istoj. Sloboda koju danas uživamo, dodao je, produkt je cijele povijesti, a 24 ubijena mladića iz Splita i Solina, na današnji dan prije 76 godina, utkala su sebe u ovo što mi danas uživamo, rekao je Krstulović Opara.

Uživamo slobodu, demokraciju i mir te u ime toga, i spomena na te hrabre ljude, partizane Prvog splitskog odreda, dužnost nam je pokloniti im se i zadržati ih u memoriji, kazao je.

Tekst se nastavlja ispod oglasa

"To moramo zadržati u memoriji radi novih naraštaja koji moraju znati te vrijednosti. Bez tih vrijednosti koje će se kontinuirano održavati i podržavati nećemo znati cijeniti ni slobodu ni demokraciju. Neka to bude jedina i glavna misao onoga što nas okuplja u ovakvim prigodama. I sljedeće godine predstavnik grada bit će ovdje i sljedećih godina je naša dužnost proživljavati spomen na sve one koji su utkali sebe u slobodu", poručio je Krstulović Opara.

Predsjednik Udruge antifašista i antifašističkih boraca Splita, Josip Milat, rekao je da su se pred Spomen obilježjem okupili kao i svake godine da bi odali pijetet i podsjetili na hrabre mladiće Prvog splitskog partizanskog odreda. Oni su se na današnji dan upravo na tom mjestu, na Plokitama, okupili da bi otišli u borbu nezadovoljni činjenicom što im je Split i većina Dalmacije bila prodana talijanskim fašistima, ali i nezadovoljni činjenicom što su dobili okupacijsku vlast i što su izgubili slobodu.

"Otišli su svjesni da se neki možda neće vratiti, a samo 12 dana nakon što su krenuli bili su u vatrenom obruču i u neravnopravnoj borbi u kojoj ih je sedam poginulo, dok ih je 23 uhićeno, po hitnom postupku osuđeno i strijeljano u Ruduši. Moram reći da je ovo prvi put da u ime grada gradonačelnik polaže vijenac na kojem je odana počast palim partizanima", kazao je Milat.

Na obilježavanju 76. obljetnice na Plokitama bili su i predstavnici gradskog SDP- a, Udruga veterana Domovinskog rata i antifašisti (Vedra) i stranke SRP.